Moet ek my eggenoot alles vertel? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Moet ek my eggenoot alles vertel?
Moet ek my eggenoot alles vertel?
Maandag | 21 Oktober | 2019
Deur Marli Naidoo
Wanneer ons op soek is na ʼn lewensmaat, dink ons aan ʼn beste vriend. Jy wil jou lewe deel met iemand vir wie jy alles kan vertel, wat jou nie sal veroordeel nie maar sal ondersteun. Indien jy egter voel dat jy inligting van hierdie vriend moet weerhou, sal jy tien teen een besef dat julle nie regtig beste vriende is nie.
Wanneer jy jouself in ʼn ernstige verhouding of ʼn huwelik bevind, word dit gewoonlik ʼn baie meer gekompliseerde rolspel as wat jy in selfs die beste vriendskap sou aantref. Daar is geld, intimiteit, kinders, waardestelsels en vele ander faktore wat deel van die alledaagse omgang uitmaak. Dit raak dan moeiliker om alles met mekaar te deel.
Wat weerhou eggenote om doodeerlik met mekaar te wees? Dit is baie keer ʼn geval van selfbeskerming. Wanneer jy deur vorige verhoudings gekondisioneer is dat dit nie veilig is om jou diepste geheime en emosies met jou geliefde te deel nie, sal jy nie veilig genoeg voel om alles met jhom of haar te deel nie. Hy kan moontlik self ook nie die maklikste klankbord wees nie en oorreageer wanneer jy eerlik met hom wil wees. ʼn Geliefde wat liggeraak is, weerhou ook sy vrou daarvan om om oop en eerlik met hom te wees.
Hierdie gebrek aan openheid het egter ʼn versmorende effek op die intimiteit in ʼn huwelik
In gevalle waar iemand egter getroud is met ʼn eggenoot wat nooit veroordelend is nie, kan openheid steeds ʼn probleem wees wanneer die ander huweliksmaat self nie bereid is om swakheid te wys nie. Sy wil moontlik nie haar wonderlike man teleurstel of seermaak met die waarheid nie, of wil as perfek voorkom. Dit is weereens ʼn vorm van selfbeskerming.
Ware intimiteit kan slegs bereik word wanneer ons ophou om onsself te weerhou van ons geliefdes, en bereid is om al ons swakhede en vrese te deel. Ons moet ophou om beheer te probeer neem van wat ons geliefdes dink en voel en hoe hulle gaan reageer, en leer om hulle te vertrou.
Is dit egter nodig om elke deeltjie detail te deel? Daar is ʼn verskil tussen privaatheid en geheimhouding. Privaatheid is die toestand waar jy vry is van waarneming en versteuring deur ander mense. Wanneer jy sekere dinge privaat hou, beteken dit dat jy persoonlike grense stel en onderhou, wat in tred is met jou individuele waardes, behoeftes en oortuigings. Wanneer jou privaatheid geskend word, sal jy kwaad voel en jouself wil verwyder van die persoon wat jou privaatheid bederf het.
Geheimhouding is die aktiewe en opsetlike weerhouding van inligting van een of meer individue. Die algemene rede vir geheimhouding is dat jy die impak vrees wat die inligting kan hê as dit openlik gedeel word. Daar is ook gereeld ʼn vrees vir oordeel en weerwraak. Wanneer jou geheimhouding geskend word, voel jy buite beheer van die inligting en hoe andere daarop gaan reageer. Jy voel heel moontlik bang, angstig, kwaad, en wil onttrek aan die situasie.
Privaatheid is goed. Jy hoef nie jou geheime kodes van jou sosialemedia-blaaie met jou eggenoot te deel nie. Dit is ook nie nodig om vir jou geliefde te sê dat jy opgelet het dat sy meer plooie bygekry het nie. Dit sal nie die huwelik opbou nie, maar net haar selfbewus laat voel. Jy hoef nie elke gedagte wat jy dink, te deel nie.
Geheimhouding is egter nie goed vir vertroue en intimiteit nie. Die beste is om nie jouself in ʼn posisie te plaas wat inligting sal skep wat jy van jou geliefde sal wil weerhou nie. Indien daar wel geheime is wat jy moet deel, sal dit heel moontlik moeilik wees en sal vertroue weer opgebou moet word.
Wanneer ʼn paartjie begin om oop en eerlik met mekaar te wees, moet dit met liefde en sagtheid gedoen word. Dit is ook belangrik om nie liggeraak te wees nie, en om te besef dat nie een van julle perfek is nie en nooit gaan wees nie.
Eerlike en oop huwelike oorleef langer as huwelike wat besaai is met geheimhouding en selfbeskerming. Die wonderlike intimiteit en nabyheid wat ervaar word in so ʼn verhouding is diep en vervullend.
Maandag | 17 Februarie | 2020
Werkende ouers, plooi die stelsel!
Resep: Geroosterde geelperske- en roketslaai
Ontdek mekaar se liefdestaal
Spekboomkoors pak SA: Waaroor die bohaai?
Dinsdag | 11 Februarie | 2020
Resep: Gemengde bessie-krummelstafies